Üi. szám. 1/10578-    /2019
TELEPÜLÉSRENDEZÉSI SZERZŐDÉS
(TERVEZET)

Amely létrejött egyrészről
Budapest Főváros XIV. Kerület Zugló Önkormányzata (a továbbiakban: Önkormányzat)
székhely:			1145 Budapest, Pétervárad utca 2.
képviseli: 			Karácsony Gergely Szilveszter polgármester
adószám: 			15735777-2-42
bankszámlaszám: 		11784009-15514004
statisztikai számjel: 		15735777-8411-321-01
törzskönyvi azonosító szám: 	735771
másrészről
Mogyoródi Park Center Ingatlanberuházó és Ingatlanforgalmazó Kft. (a továbbiakban: Beruházó 1)
székhely:			1148 Budapest, Fogarasi út 10-14.
képviseli: 			Illés Józsefné ügyvezető
adószám: 			14424223-2-42
bankszámlaszám: 		
statisztikai számjel:		14424223-6810-113-01
EL-CO Elektrotechnikai Zrt. (a továbbiakban: Beruházó 2)
székhely:			1148 Budapest, Fogarasi út 10-14.
képviseli: 			Illés József vezérigazgató
adószám: 			12269444-2-42
bankszámlaszám: 		
statisztikai számjel:		12269444-6810-114-01
Rózsa Tamás (a továbbiakban: Társtulajdonos)
születési hely, idő:		
lakcím: 			
adóazonosító jel: 		
bankszámlaszám: 		
(Beruházó 1 és Beruházó 2 együtt: Beruházók, Beruházók és Önkormányzat együttesen: Felek) között, az alábbi feltételekkel.
1. Szerződés tárgya
1.1. A Budapest XIV. kerület, Mogyoródi út – Hungária körút – Tábornok utca – Francia út által határolt területre (a továbbiakban: Szabályozással érintett terület) vonatkozó kerületi építési szabályzat készítése.
1.2. A Szabályozással érintett területre vonatkozó kerületi építési szabályzatban rögzítettek megvalósíthatósága érdekében a – jelen szerződés 3. pont 2. alpontjában megjelölt – költségek viselése.
2. Előzmények
2.1. A Beruházó 1 tulajdonát képezi a természetben Budapest XIV. kerület, Mogyoródi út 11-13. szám alatti, 32412/3 helyrajzi számú ingatlan. A Beruházó 2 és Társtulajdonos tulajdonát képezi a természetben Budapest XIV. kerület, Zászlós u. 7. szám alatti, 32412/4 helyrajzi számú ingatlan. A Beruházók a 32412/3 és a 32412/4 helyrajzi számú ingatlanok összevonásával kialakuló ingatlanon lakó-, kereskedelmi- és irodaépületet kívánnak építeni. A tervezett szabályozás célja az ehhez szükséges építésjogi környezet megteremtése.
2.2. Budapest Főváros XIV. Kerület Zugló Önkormányzat Képviselő-testülete a 
       /2019. (……….) önkormányzati határozatával a Budapest XIV. kerület, Mogyoródi út 11-13. számú, 32412/3 helyrajz szám alatti, és a Budapest XIV. kerület, Zászlós u. 7. számú, 32412/4 helyrajz szám alatti ingatlanra a tervezett beruházás kapcsán készített telepítési tanulmánytervet, és ezzel együtt a Szabályozással érintett területre készítendő kerületi építési szabályzat koncepcióját elfogadta.
2.3. Budapest Főváros XIV. Kerület Zugló Önkormányzat Képviselő-testülete a      /2019. (……….) önkormányzati határozatával döntött arról, hogy a Budapest XIV. kerület, Mogyoródi út 11-13. számú, 32412/3 helyrajz szám alatti, és a Budapest XIV. kerület, Zászlós u. 7. számú, 32412/4 helyrajz szám alatti ingatlanra tervezett beruházás kapcsán településrendezési szerződést kíván kötni a Mogyoródi Park Center Ingatlanberuházó és Ingatlanforgalmazó Kft-vel, az EL-CO Elektrotechnikai Zrt-vel, mint az ingatlanon beruházni szándékozóval valamint Rózsa Tamás társtulajdonossal az alábbi szabályok figyelembevételével.
2.4. Az épített környezet alakításáról és védelméről szóló 1997. évi LXXVIII. törvény (a továbbiakban: Étv.) 30/A. § (1) bekezdésének megfelelően a települési önkormányzat egyes településfejlesztési célok megvalósítására településrendezési szerződést köthet az érintett telek tulajdonosával, illetve a telken beruházni szándékozóval.
2.5. Az Étv. 30/A. § (3) bekezdése alapján a településrendezési szerződés tárgya lehet különösen a településrendezési eszköz (kerületi építési szabályzat) kidolgozásának finanszírozása, továbbá azon egyéb költségeknek vagy egyéb ráfordításoknak a beruházó általi átvállalása, amelyek a beruházásnak előfeltételei vagy következményei, és azok megvalósítása az önkormányzatot terhelné.
2.6. Az Étv. 30/A. § (4) bekezdése meghatározza, hogy az önkormányzat a szerződésben arra vállal kötelezettséget, hogy a szükséges településrendezési eljárást a megállapított határidőn belül megindítja és azt az előírásoknak megfelelően lefolytatja. A szerződésben rendelkezni kell a településrendezési eszközök véleményezési eljárása során a véleményezők részéről felmerülő, jogszabály által alátámasztott észrevétel kapcsán szükséges intézkedésekről, a településrendezési eszközökön végrehajtandó változtatások kötelezettségéről, a változtatás miatti esetleges ismételt véleményeztetési kötelezettségről.
2.7. Az Étv. 30/A. § (5) bekezdésének megfelelően a szerződésben kikötött vagy vállalt kötelezettségek és a megvalósuló településrendezési cél között közvetlen összefüggésnek kell lennie. A településrendezési szerződésben a telek tulajdonosa vagy annak hozzájárulásával a beruházó által vállalt kötelezettségek teljesítése érdekében a településrendezési kötelezettség tényét a települési önkormányzat jegyzőjének megkeresésére a mellékelt szerződés alapján az ingatlan-nyilvántartásba fel kell jegyeztetni. A kötelezettség megszűnését követő 15 munkanapon belül az önkormányzat jegyzője megkeresi az ingatlanügyi hatóságot a tény törlése érdekében.
3. Kötelezettségvállalások
Hivatkozással az Étv. 30/A. §-ában foglaltakra, valamint Budapest Főváros XIV. Kerület Zugló Önkormányzat Képviselő-testületének       /2019. (……..) önkormányzati határozatára, a jelen szerződés 2. pont 2.1. alpontjában megfogalmazott cél érdekében, a Felek az alábbiakra kötelezik magukat.
3.1. A Beruházók által vállalt kötelezettségek meghatározása:
3.1.1. Beruházók fedezik a Szabályozással érintett területre vonatkozó kerületi építési szabályzat tervezésének összes költségét, továbbá az eljáráshoz kapcsolódó összes ügyvédi és hatósági eljárás költségét és díját.
3.1.2. Beruházók a szabályozással érintett területre vonatkozó kerületi építési szabályzat készítése során gondoskodnak a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendeletben (a továbbiakban: Korm. rendelet) meghatározott munkarészeknek az Önkormányzat részére történő hiánytalan átadásáról.
3.1.3. Beruházók a 32412/3 és a 32412/4 helyrajzi számú ingatlanok összevonásával kialakuló ingatlanon saját költségükre megterveztetik és megépíttetik a Szabályozással érintett területre vonatkozó kerületi építési szabályzatnak megfelelő lakó-, kereskedelmi- és irodaépületet (a továbbiakban: épület), melyen belül földszinti, közvetlenül közterületről megközelíthető, kulcsrakész állapotban átadható kiviteli szinten nettó 100 m2 alapterületen önálló ingatlanként lejegyezhető rendeltetési egységet (a továbbiakban: helyiségcsoportot) alakítanak ki önkormányzati feladatellátás céljára, és legkésőbb az épület használatbavételi engedélyének véglegessé válását követő 30 napon belül az Önkormányzat tulajdonába adják. Az épület tervezése során a funkciót és a műszaki tartalmat egyeztetik az Önkormányzattal.
3.1.4. Beruházók a 3.1.3. pontban meghatározott munkák elvégzéséhez szükséges hozzájárulásokat és hatósági engedélyeket beszerzik.
3.1.5. Beruházók a 3.1.3. pontban meghatározott beruházás vonatkozásában kijelentik, hogy a használatbavételi engedély 2023. december 30-áig véglegessé válik. Ez alól kivételt képez, ha Beruházók az engedélyezési kérelmet benyújtották olyan határidőben, hogy a jogszabály alapján az engedély a határidőig megadható lett volna, azonban a Beruházók felelősségi körén kívül eső olyan körülmény merült fel, ami miatt az engedély nem válhatott véglegessé.
3.1.6. Felek rögzítik, hogy az Önkormányzat köteles a Beruházók a 3.1.5. pontban rögzített kötelezettségeinek teljesítésére ésszerű, de legfeljebb hat hónap póthatáridőt biztosítani azokban az esetekben, amikor Beruházók nem szerződésszerű teljesítése nekik fel nem róható okból – így különösen vis maior, az épület engedélyezésére vonatkozó jogszabályi környezet változása, hatósági tiltás, engedélyezési eljárás Beruházóknak fel nem róható szünetelése, stb. – következik be.
3.1.7. Felek megállapodnak, hogy amennyiben Beruházók a 3.1.5. pontban rögzített kötelezettségüket az Önkormányzat írásbeli felszólítására – amely legfeljebb hat hónap póthatáridő kitűzését tartalmazza – nem teljesítik, 60 000 000 Ft, azaz hatvanmillió forint összegű meghiúsulási kötbér fizetési kötelezettség terheli. A kötbér fizetési kötelezettség az Önkormányzat írásbeli felszólításában megjelölt legfeljebb hat hónapos határidő eredménytelen elteltének napján válik esetékessé.
3.1.8. Felek nem teljesítés alatt értik azt is, ha a Beruházók valamelyike ellen felszámolási eljárás vagy csődeljárás indul. Ebben az esetben a felszámolási vagy csődeljárás elrendelésének véglegessé válásának napján követő 5 banki munkanapon belül Beruházók kötelesek a kötbér fizetési kötelezettségüknek eleget tenni.
3.1.9. A 3.1.7. pontban meghatározott kötbérfizetési kötelezettségének biztosítására a Felek a kötbér értékével arányban álló, 60 000 000 Ft, azaz hatvanmillió forint összegű egyetemleges jelzálogot, és azt biztosító elidegenítési tilalmat alapítanak az Önkormányzat javára a Beruházók vezető tisztségviselőinek tulajdonában álló Realport Trade Ingatlanfejlesztő Kft. (székhely: 1022 Budapest, Áldás utca 6.) tulajdonát képező
· Budapest XXII. kerület, Erdélyi utca 6/b. (233076 hrsz.), 
· Budapest XXII. kerület, Erdélyi utca 6/a. (233077 hrsz.), 
· Budapest XXII. kerület, Erdélyi utca 4/b. (233078 hrsz.), 
· Budapest XXII. kerület, Erdélyi utca 4/a. (233079 hrsz.), 
· Budapest XXII. kerület, Erdélyi utca 2. (233080 hrsz.) és
· Budapest XXII. kerület, Nagytétényi út 370. (233081/1 hrsz.)
ingatlanra a jelen szerződéssel egy időben aláírandó külön jelzálogszerződés alapján. A jelzálogszerződés megkötése jelen Szerződés megkötésének feltétele. A jelzálogszerződés megkötésének és a jelzálog bejegyzésének költségeit a Beruházók viselik.
3.1.10. Az Önkormányzat a jelzálogjog és az azt biztosító elidegenítési tilalom törlésére vonatkozó engedélyeket köteles haladéktalanul, de legkésőbb 5 munkanapon belül kiadni, ha a Beruházók igazolták, hogy a 3.1.3. pontban meghatározott munkák teljes körűen kivitelezésre kerültek, a használatbavételük megtörtént, és ezt az Önkormányzat elismerte.
3.1.11. Beruházók gondoskodnak az épület társasházzá alakításáról, és viselik a társasházzá alakítás és az azzal kapcsolatos hatósági eljárás összes költségét.
3.2. Fizetési kötelezettség vállalás:
3.2.1. A Felek megállapodnak, hogy jelen szerződés aláírását követő 3 banki munkanapon belül a Beruházók ügyvédi letétbe helyeznek az Önkormányzat javára, 60 000 000 Ft, azaz hatvanmillió forint összeget. Az ügyvédi letét költsége a Beruházókat terheli. 
3.2.2. A Szabályozással érintett területre vonatkozó kerületi építési szabályzatot, a jelen szerződés szerinti tartalommal összhangban lévő módon jóváhagyó képviselő-testületi ülést követően, az új kerületi építési szabályzatra vonatkozó rendelet hatályba lépését követő 3 banki munkanapon belül a letétkezelő ügyvéd jogosult és köteles a 3.2.1. pont szerinti letétbe helyezett összeget, mint egyszeri támogatást átutalni az Önkormányzat 11784009-15514004 számú számlájára. 
3.2.3. A Felek rögzítik, hogy a fizetési kötelezettség azonnal lejárttá és esedékessé válik, amennyiben a Beruházók az ingatlant bármilyen módon elidegenítik, vagy a Beruházók tulajdonosi szerkezete megváltozik a jelen szerződésben foglalt beruházói kötelezettségek teljesítése előtt. 
3.2.4. A letétkezelő ügyvéd jogosult és köteles a letétbe helyezett összeget a Beruházóknak kiadni, amennyiben az Önkormányzat az ingatlanfejlesztés beépítési paramétereit a jelen településfejlesztési szerződés céljaival ellentétes módon, hátrányosan módosította, illetve változtatási tilalmat rendelt el.
3.3. Az Önkormányzat által vállalt kötelezettségek:
3.3.1. A Szabályozással érintett területre készülő kerületi építési szabályzat elfogadásához szükséges településrendezési eljárás jelen szerződés mindkét fél részéről történő aláírását követő 1 hónapon belül megindítja és azt a Korm. rendeletnek megfelelően lefolytatja.
3.3.2. A Szabályozással érintett területre vonatkozó kerületi építési szabályzat elfogadásáról szóló önkormányzati rendelet egy hitelesített példányát az elfogadást követő 15 napon belül megküldi a Beruházóknak.
3.4. Felek együttesen kötelezettséget vállalnak arra, hogy:
3.4.1. A jelen szerződés 3.1.1. alpontja végrehajtása érdekében háromoldalú tervezési szerződést kötnek Beruházók által választott a tervezéshez megfelelő tervezői jogosultsággal rendelkező tervező bevonásával a Szabályozással érintett területre vonatkozó kerületi építési szabályzat készítésére jelen szerződés mindkét fél részéről történő aláírását követő 1 hónapon belül.
3.4.2. A jelen szerződésben foglaltak megvalósítása során felmerülő műszaki és egyéb kérdésekben szükség szerint egyeztetnek és együttműködnek, valamint minden elvárhatót megtesznek annak érdekében, hogy jelen szerződésben foglaltak megvalósuljanak.
3.4.3. A Szabályozással érintett területre készülő kerületi építési szabályzat véleményezési eljárása során a véleményezők részéről felmerülő, jogszabály által alátámasztott észrevétel kapcsán szükséges intézkedésekről, a kerületi építési szabályzat tervezetén végrehajtandó változtatások kötelezettségéről és a változtatás miatti esetleges ismételt véleményeztetési kötelezettségről minden esetben egyeztetnek.
3.5. A Beruházók és Társtulajdonos feltétlen, és visszavonhatatlan hozzájárulásukat adják az ingatlan-nyilvántartásban 32412/3 helyrajzi számon felvett, természetben a Budapest XIV. kerület, Mogyoródi út 11-13. szám alatti ingatlanra, valamint az ingatlan-nyilvántartásban 32412/4 helyrajzi számon felvett, természetben a Budapest XIV. kerület, Zászlós u. 7. szám alatti ingatlanra, illetve az ingatlanok összevonásával kialakuló ingatlanra – az Étv. 30/A. § (5) bekezdésének megfelelően – az ingatlan-nyilvántartásról szóló 1997. évi CXLI. törvény (a továbbiakban: Inytv.) 17. § (1) bekezdésének 16. pontja szerinti településrendezési kötelezettség tényének Önkormányzat javára történő feljegyzéséhez. A Beruházók és Társtulajdonos jelen nyilatkozata az Inytv. 29. § alapján kifejezett bejegyzési engedélynek minősül.
4. Egyéb rendelkezések
4.1. A Beruházók az államháztartásról szóló 2011. évi CXCV. törvény 36. § (6) bekezdésére figyelemmel, az államháztartásról szóló törvény végrehajtásáról szóló 368/2011. (XII. 31.) Korm. rendelet 50. § (1a) bekezdésének megfelelően akként nyilatkoznak, hogy a nemzeti vagyonról szóló 2011. évi CXCVI. törvény 3. § (1) bekezdése 1. pontjának megfelelő átlátható szervezetnek minősül. A Beruházók a fenti nyilatkozatban foglaltak változása esetén ennek tényéről haladéktalanul kötelesek az Önkormányzatot tájékoztatni.
4.2. A Felek kölcsönösen kijelentik, hogy magyar honosságú jogi személyek. Felek és Társtulajdonos kijelentik, hogy szerződéskötési képességüket sem jogszabály, sem bírói, hatósági végzés, határozat nem korlátozza, nem zárja ki.
4.3. Amennyiben jelen szerződés egyes rendelkezései érvénytelenek lennének, ez nem érinti a szerződés egyéb részeinek érvényességét. A Felek az érvénytelen szerződési feltételeket, amennyiben ez jogszabályilag lehetséges, olyan érvényes új kikötésekkel módosítják, amelyek az elérni kívánt célnak leginkább megfelelnek, kivéve, ha a felek a szerződést az érvénytelen rendelkezés nélkül nem kötötték volna meg. A szerződés eltérő időpontban történő aláírása esetére a szerződő felek megállapodnak abban, hogy a korábban aláíró fél szerződési ajánlatához az aláírást követő 30 napig kötve van. A szerződés létrejöttének dátuma az utolsó aláírás dátuma.
4.4. A Felek jelen szerződés aláírásával megbízzák, és egyben meghatalmazzák ……………ügyvédet (cím, szám) jelen szerződés ellenjegyzésére, és hogy őket a későbbiekben az ingatlan-nyilvántartási eljárásban a településrendezési kötelezettség tényének feljegyzésével összefüggésben teljes jogkörrel képviselje.
4.5. A Felek jelen szerződés aláírásával megállapodnak abban, hogy kizárják a polgári törvénykönyvről szóló 2013. évi V. törvény (a továbbiakban: Ptk.) 6:63. § (5) bekezdésében foglaltak alkalmazását.
 4.6. A Felek a szerződésből adódó esetleges eltérő véleményüket, illetve eltérő értelmezésüket elsősorban tárgyalásos módon próbálják rendezni. A szerződésben nem szabályozott kérdésekben a Ptk. rendelkezései az irányadóak. 
4.7. A Beruházók tudomással bírnak arról, hogy a szerződés polgármester által történő aláírásához Budapest Főváros XIV. Kerület Zugló Önkormányzat Képviselő-testületének felhatalmazása szükséges. 
[bookmark: _GoBack]4.8. A Beruházók kijelentik, hogy a szerződés aláírásával hozzájárulnak jelen szerződés főbb adatainak az információs önrendelkezési jogról és az információszabadságról szóló 2011. évi CXII. törvényben előírt közzétételéhez.

4.9. Jelen szerződést – amely kilenc számozott oldalból áll – a Felek elolvasás és értelmezés után, mint akaratukkal mindenben megegyezőt, alulírott helyen és napon 12 példányban írták alá, melyből 6 példány a Beruházókat, 3 példány a Társtulajdonost, 3 példány az Önkormányzatot illet.

